KIRJALLINEN KYSYMYS E-3365/00 esittäjä(t): Roberta Angelilli (UEN) komissiolle. Luovutuspyynnön torjuminen.



Virallinen lehti nro 163 E , 06/06/2001 s. 0101 - 0102



KIRJALLINEN KYSYMYS E-3365/00 esittäjä(t): Roberta Angelilli (UEN) komissiolle (27. lokakuuta 2000) Aihe: Luovutuspyynnön torjuminen Ranskan poliisi pidätti 2. kesäkuuta 2000 Korsikalla Alvaro Lojaconon, jonka eräs tuomioistuin on tuominnut elinkautiseen vankeusrangaistukseen valtiomies Aldo Moron ja tämän turvamiesten murhasta (vuonna 1978) ja 16 vuoden vankeusrangaistukseen Mikaeli Mantakas -nimisen lääketieteen opiskelijan murhasta erään poliittisen puolueen (Movimento Sociale Italiano) päämajan edustalla via Ottavianolla Roomassa (28. helmikuuta 1975). Alvaro Lojacono ei kuitenkaan ole kahdesta tuomiostaan huolimatta viettänyt päivääkään vankilassa. Hän on paennut poliisia, vaihtanut nimeä ja hankkinut Sveitsin kansalaisuuden ja välttynyt siten luovuttamiselta. Italian valtio esitti 7. heinäkuuta 2000 Ranskan viranomaisille luovutuspyynnön. Ranskan viranomaiset vapauttivat syytetyn 11. lokakuuta 2000 sallimatta kuitenkaan hänen siirtämistään Italiaan. 1. Voivatko eurooppalaiset viranomaiset perustamissopimusten mukaan puuttua kyseiseen ongelmaan taatakseen Italian oikeuslaitokselle mahdollisuuden täyttää tehtävänsä kunnioittaen luonnollisesti myös uhreja ja heidän omaisiaan? 2. Voisiko komissio antaa lausunnon kyseisestä tapauksesta? António Vitorinon komission puolesta antama vastaus (12. joulukuuta 2000) Komissio ei voi ryhtyä toimenpiteisiin tässä asiassa, koska ainoastaan jäsenvaltiot ovat toimivaltaisia päättämään luovutuspyynnön hyväksymisestä yksittäisessä tapauksessa. On kuitenkin syytä huomata, että kahden tähän mennessä hyväksytyn luovutusta koskevan unionin yleissopimuksen eli yksinkertaistetusta menettelystä Euroopan unionin jäsenvaltioiden välillä rikoksen johdosta tapahtuvassa luovuttamisessa tehdyn yleissopimuksen (1995)(1) ja Euroopan unionin jäsenvaltioiden välillä rikoksen johdosta tapahtuvasta luovuttamisesta tehdyn yleissopimuksen (1996)(2) ratifioinnin määräaika on asetettu Wienin toimintasuunnitelmassa(3) huhtikuuksi 2001. Eurooppa-neuvoston Tampereen kokouksen (15.16. lokakuuta 1999) puheenjohtajan päätelmien 35 kohdassa annetun toimeksiannon ja Järjestäytyneen rikollisuuden ehkäiseminen ja valvonta: Euroopan unionin strategia uuden vuosituhannen alkaessa(4) toimintasuunnitelmaan sisältyvän suosituksen 28 mukaisesti komissio valmistelee myös parhaillaan luovutuskysymystä koskevaa aloitetta (muodollisten luovutusmenettelyjen poistaminen tuomion täytäntöönpanoa pakoilevien henkilöiden osalta, nopeutetut luovutusmenettelyt sekä luovuttamiseen liittyvät kysymykset, kun epäilty ei ole läsnä oikeuskäsittelyssä). On syytä todeta, että unionissa harjoitetaan jo nykyisin luovutuksia ja muita rikosasioita koskevaa kahdenvälistä yhteistyötä. Tällaista yhteistyötä ei ole kuitenkaan Ranskan ja Italian välillä. Italian ja Espanjan oikeusministerit allekirjoittivat Madridissa 20. heinäkuuta 2000 asiaa koskevan pöytäkirjan ja yhteisen julistuksen. Tämän sopimuksen taustalla on joukko väärinkäsityksiä, jotka ovat estäneet sellaisten Italiasta Espanjaan paenneiden vaarallisten rikollisten luovutukset, jotka on tuomittu Italiassa heidän poissaollessaan. Edellä mainittuun yhteiseen julistukseen liittyen Espanjan ja Italian välillä allekirjoitettiin Roomassa 29. marraskuuta 2000 lisäksi kahdenvälinen sopimus, jolla poistetaan luovutus tiettyjen vakavien rikosten yhteydessä. (1) Yleissopimuksen ovat ratifioineet Tanska, Saksa, Kreikka, Espanja, Alankomaat, Itävalta, Portugali, Suomi ja Ruotsi. (2) Yleissopimuksen ovat ratifioineet Tanska, Saksa, Kreikka, Espanja, Alankomaat, Portugali ja Suomi. (3) EYVL C 19, 23.1.1999. (4) EYVL C 124, 3.5.2000.